የበለጸጉ አገራት  ስደትን  ለመከላከል የበኩላቸውን ሚና  እንዲወጡ ተመድ ጥሪ አቀረበ
የበለፀጉት አገራት በየጊዜው እየጨመረ የመጣውን ስደትን ለማቆምና ስደተኞችን ለመደገፍ  የበኩላቸውን ሚና እንዲወጡ የመንግስታቱ ድርጅት ጥሪ አቀረበ፡፡በአሁኑ ወቅት ከ65 ሚሊዮን በላይ ሰዎች በተለያዩ ምክንያቶች ተፈናቅለዋል፡፡በየጊዜው እየጨመረ የመጣው ስደት የዓለም አሳሳቢ ችግርና ትልቁ ፈተና እየሆነ መጥቷል፡፡ በተባበሩት መንግስታት ድርጅት የስደተኞች ኤጄንሲ ባወጣው ሪፖርት እንዳመለከተው በየጊዜው  ስደት  እየመጨመረ  መጥቷል፡፡በአሁኑ ወቅት በተለያዩ ሰው ሠራሽና ተፈጥሮአዊ ምክንያቶች 65 ነጥብ 6 ሚሊዮን ሰዎች ከአካባቢያቸው ተፈናቅለዋል፡፡ ከእነዚህ ውስጥም ግማሽ ያህሉ ስደተኞችና ጥገኝነት ጠያቂዎች ናቸው ተብሏል፡፡እኤአ በ2016 የስደተኞች ቁጥር ከቀዳሚው ዓመት በ300ሺ ብልጫ አሳይቷል፡፡ እኤአ በ2015 ደግሞ የስደተኞች ቁጥር ከ2014ቱ በአምስት ሚሊዮን ጨምሮ እንደነበር ሪፖርቱ በማንፀሪያነት አቅርቧል፡፡ሶርያ አምስት ነጥብ አምስት ሚሊዮን ዜጎቿን ለስደት በመዳረግ ከዓለም የመጀመሪያውን  ደረጃ ስትይዝ አፍጋኒስታን በሁለት ነጥብ አምስት ሚሊዮን የስደተኞች ብዛት ትከተላለች፡፡አፍሪካዊቷ ደቡብ ሱዳን አንድ ነጥብ አራት ዜጓቿ የስደትን በር እንዲያንኳኩ በማድረግ ሶስተኛ ደረጃን ይዛለች፡፡ በእርስ በርስ ግጭትና በአሸባሪ ቡድኖች ጥቃት የምትታመወሰው ሶርያ ስድስት ነጥብ ሶስት ሚሊዮን ዜጎቿም ከአካባቢያቸው መፈናቀላቸውን ነው ኮሚሽኑ የገለፀው፡፡ከአጠቃላይ የዓለም ስደተኞችና ተፈናቃዮች ውስጥ ከ84 በመቶ በላይ የሚሆኑት በታዳጊና በመካከለኛ ዕድገት ላይ በሚገኙ አገራት የመከራ ኑሮን ይገፋሉ፡፡በመንግስታቱ ድርጅት የስደተኞች ከፍተኛ ኮሚሽነር ፊሊፖ ግራንዲ ‹‹የስደተኞች ቁጥር በየጊዜው በጣም እየጨመረ ነው፡፡ እስከ 90 በመቶ የሚሆኑት ደግሞ በታዳጊና በመካከለኛ የዕድገት ደረጃ ላይ በሚገኙ አገራት ይገኛሉ››ይላሉ፡፡ቀደም ሲል ተቀስቅሰው የነበሩ ግጭቶች መፍትሔ አለማግኘታቸውና አዳዲስ ግጭቶች መቀስቀሳቸው ዜጎች ከአካባቢያቸው በብዛት እንዲፈናቀሉ ማድረጉን ኮሚሽነሩ ገልፀዋል፡፡ስደተኞችን ተቀብሎ በማስተናገድ ረገድ ከበለፀጉት አገራት ይልቅ በዝቅተኛ የኢኮኖሚ ደረጃ ላይ የሚገኙት የአፍሪካና የመካከለኛው ምስራቅ አገራት ትልቁን ድርሻ ይዘዋል፡፡በርካታ ስደተኞችን ተቀብሎ በማስተናገድ ቱርክን በመከተል ፓኪስታን፣ሊባኖስ፣ኢራን፣ ኡጋንዳና ኢትዮጵያ ይጠቀሳሉ፡፡እንደኮሚሽኑ ገለፃ የበለፀጉት አገራት በየጊዜው እየጨመረ የመጣውን ስደት ለመግታት የሚጠበቅበትን መወጣት አለበት፡፡ የተቀናጀ የሰብዓዊ ድጋፍ በማድረግ የስደተኞችን ህይወት ለመታደግ በንቃት መሳተፍ ይጠበቅበታል፡፡ዓለም በአለመረጋጋት ውቅያኖስ ውስጥ መዋኘት በመጀመሩ ሠላምን ለማስፈን ተስኖት ስደት እንዲስፋፋ አድርጓል፡፡በመሆኑም የችግሩን አሳሳቢነት በመረዳት የበለፀጉት አገራት የሚጠበቅባቸውን ካልተወጡ ችግሩ ወደ ከፋ ደረጃ እንደሚደርስ ነው ኮሚሽኑ ያመለከተው፡፡ እናም ስደትን ለማቆምና የችግሩን መንስዔዎች ለመግታት የተቀናጀና የተደራጀ ርብርብ ወቅቱ የሚጠይቀው እርምጃ ነው ተብሏል፡፡የዓለም ስደተኞች ቀን በየዓመቱ  እኤአ በሰኔ 20 ዕለት የሚከበር ሲሆን ዘንድሮም ‹‹አጋርነት ለስደተኛ ወገኖቻችን›› በሚል መሪ ቃል ነገ በኢትዮጵያ ጋምቤላ ክልል ይከበራል፡፡ 